ทีเอ็มบีประกาศปิดระบบงานหลักชั่วคราว
ธนาคารทหารไทยประกาศปิดระบบงานหลักชั่วคราว ส่งผลให้ลูกค้าไม่สามารถทำธุรกรรมได้ในช่วง 02.50-06.00 น. ของวันที่ 22 มี.ค.
18 มี.ค. 2558

ธนาคารทหารไทยประกาศปิดระบบงานหลักชั่วคราว ส่งผลให้ลูกค้าไม่สามารถทำธุรกรรมได้ในช่วง 02.50-06.00 น. ของวันที่ 22 มี.ค.
ผู้สื่อข่าวรายงานว่า ธนาคารทหารไทย (ทีเอ็มบี) จะปิดระบบงานหลักของธนาคาร (คอร์แบงกิ้ง) ในช่วงเช้าของวันอาทิตย์ที่ 22 มีนาคม 2558 ตั้งแต่เวลา 02.50 - 06.00 น. เพื่อพัฒนาระบบงานให้ดียิ่งขึ้น ส่งผลให้ลูกค้าไม่สามารถทำธุรกรรมการเงินใดๆ ที่เกี่ยวกับบัญชีทีเอ็มบีได้ ทั้งการฝาก ถอน โอน และจ่ายบิล รวมทั้งการโอนเงินจากธนาคารอื่นมายังบัญชีทีเอ็มบี  เป็นการชั่วคราว
ทั้งนี้ ส่วนหนึ่งของผลิตภัณฑ์และบริการที่ลูกค้าจะไม่สามารถใช้งานได้ในระหว่างที่กำลังมีการปรับปรุงระบบ ได้แก่ บัตรเอทีเอ็มทีเอ็มบี, บัตรเครดิตทีเอ็มบี, เครื่องรับฝากเงินอัตโนมัติ, อินเตอร์เน็ตแบงกิ้งสำหรับลูกค้าบุคคลและลูกค้าธุรกิจ , ทีเอ็มบีทัชโมบายแอพพลิเคชั่น, ทีเอ็มบีโฟนแบงกิ้ง, ME by TMB และ เว็บไซต์ของธนาคาร อย่างไรก็ตาม ในช่วงดังกล่าวเครื่องเอทีเอ็มของธนาคารยังเปิดให้บริการตามปกติ
อย่างไรก็ดี ธนาคารขอให้ลูกค้าบัญชีทีเอ็มบี วางแผนการทำธุรกรรมของตัวเองล่วงหน้า โดยหลีกเลี่ยงช่วงเวลาที่มีการปิดระบบเพื่อการพัฒนาในครั้งนี้ และหากมีข้อสงสัยติดต่อสอบถามได้ที่ ศูนย์บริการลูกค้าทีเอ็มบี โทร. 1558